b'\n_START_ARTICLE_\nAhtum\n_START_PARAGRAPH_\nAhtum (romunsko Ahtum, mad\xc5\xbearsko Ajtony, srbsko \xd0\x90\xd1\x85\xd1\x82\xd1\x83\xd0\xbc, Ahtum, bolgarsko \xd0\x9e\xd1\x85\xd1\x82\xd1\x83\xd0\xbc, Ohtum) je bil vojvoda, ki je v 11. stoletju vladal v sedanjem srbskem in romunskem Banatu. Bil je potomec bolgarskega vojvode Glada, ki je v Banatu vladal v 9. stoletju, in zadnji vladar, ki se je upiral vzpostavitvi neposredne ogrske oblasti._NEWLINE_Glavni vir podatkov o Ahtumu je Legenda maior S. Gerardi, znana tudi kot Dolgo \xc5\xbeivljenje svetega Gerarda ali Hvalnica \xc4\x8danadskega \xc5\xa1kofa Gerarda, ki so ga umorili poganski Ogri leta 1046. Iz nje je razvidno, da je bil pravoslavni kristjan in zaveznik Bizantinskega cesarja. Imel je vojsko, sestavljeno iz Kumanov, Bolgarov in Vlahov. Kr\xc5\xa1\xc4\x8den je bil v Vidinu, a je kljub temu imel sedem \xc5\xbeena. Vladal je na ozemlju med rekami Mori\xc5\xa1, Tisa in Donava in Karpati, ki se je kasneje preimenovalo v Banat._NEWLINE_Med vladanjem prvega kr\xc5\xa1\xc4\x8danskega  ogrskega kralja \xc5\xa0tefana I. so ga Ogri porazili. To\xc4\x8den datum bitke ni znan. Nekateri zgodovinarji trdijo, da se je zgodila leta 1028,  drugi pa, da leta 1002. Po pisanju Gestae Hungarorum (Dejanja Ogrov), napisane konec 12. stoletja med vladanjam B\xc3\xa9le III., je Ahtuma porazil n ubil njegov nekdanji  vojskovodja \xc4\x8canad, sin Bobuke. Po Ahtumovi smrti je bil Banat priklju\xc4\x8den k Ogrskemu kraljestvu.'